Reykur frá ógurlegum skógareldum sem logað hafa vikum saman í Síberíu hefur nú borist til norðurskautsins, í fyrsta sinn svo sögur fari af. Rússneska veðurstofan segir eldana færast í aukana fremur en hitt.
Miklir skógareldar hafa herjað æ oftar og harðar á Síberíu síðustu ár. Rússneskir vísindamenn og umhverfisverndarsinnar rekja það til loftslagsbreytinga og allt of lítillar umhirðu skóganna, sökum lítilla fjárveitinga. Í sumar hefur Jakútíuhérað orðið einna verst úti í skógar- og gróðureldunum. Þar hefur verið heitara og þurrara undanfarin sumur en áður hefur þekkst og sumarið í ár er engin undantekning. Um 34.000 ferkílómetrar barrskóga standa þar í ljósum logum og samkvæmt rússnesku veðurstofunni fer ástandið enn versnandi. Skógræktaryfirvöld upplýsa að samtals hafi um 140.000 ferkílómetrar skóga og gróðurlendis í Síberíu orðið eldi að bráð það sem af er þessu ári, sem gerir þetta að næst-versta skógareldatímabilinu frá aldamótum. Til samanburðar er Dixie-eldurinn sem brunnið hefur í Kaliforníu síðustu vikur, búinn að svíða um 2.000 ferkílómetra og allir eldar á vesturströnd Bandaríkjanna til samans um 9.000 ferkílómetra. Bandaríska geimvísindastofnunin NASA greindi frá því á laugardag að gervihnattamyndir sýndu að reykur frá eldunum í Jakútíu berist yfir 3.000 kílómetra leið til norðurskautsins, nokkuð sem hefur aldrei áður gerst síðan skráningar hófust. Þá sýna myndirnar að reykjarmóða lá yfir nánast öllu Rússlandi á föstudaginn var.
Reykur frá ógurlegum skógareldum sem logað hafa vikum saman í Síberíu hefur nú borist til norðurskautsins. Það er í fyrsta sinn sem það gerist. 